text: 275 паркоместа предвидени на "Алеи Възраждане" в парка - Вестник Утро
  Русе | От: Виктория Иванова | 21 юни 2018, 21:40 | коментара | Брой: 8349
  Около 50 паркоместа, 3 от които за хора с увреждания, ще има по протежението на "Алеи Възраждане", след като приключи изпълнението на четвъртия етап от инвестиционния проект за реконструкцията на Парка на младежта. Предвидено е по цялата "Алеи Възраждане" да има още 225 места, от които 17 за инвалиди, като за тях предстои да се направи количествено-стойностна сметка и поетапно да бъдат възлагани от идната година. Това обясни главният архитект Живка Бучуковска на сесията вчера по повод питането на общинския съветник Иво Пазарджиев, който е обезпокоен от намалените местата за паркиране до тенис кортовете в Младежкия парк. Бучуковска отбеляза, че след реконструкцията зоната ще бъде изцяло пешеходна, като ще могат да преминават единствено линейки, пожарна, полицейски коли и други превозни средства със специален режим. Ще се монтират антипаркинг елементи, включително и хидравличен потъващ стопер. Пазарджиев отбеляза, че и сега има проблем с паркирането и ще има недоволство от страна на гражданите.